Euroopa Liidu Teataja L 154 , 21/06/2003 Lk 0112 - 0113



Komisjoni otsus, 20. juuni 2003, kaitsemeetmete kohta ahvirõugete viiruse suhtes (teatavaks tehtud numbri K(2003) 1953 all) (EMPs kohaldatav tekst) (2003/459/EÜ) EUROOPA ÜHENDUSTE KOMISJON, võttes arvesse Euroopa Ühenduse asutamislepingut, võttes arvesse nõukogu 15. juuli 1991. aasta direktiivi 91/496/EMÜ, [1] millega nähakse ette kolmandatest riikidest ühendusse toodavate loomade veterinaarkontrolli põhimõtted ja muudetakse direktiive 89/662/EMÜ, 90/425/EMÜ ja 90/675/EMÜ, viimati muudetud nõukogu direktiiviga 96/43/EÜ, [2] eriti selle artikli 18 lõiget 1, ning arvestades järgmist: (1) Teatavates Ameerika Ühendriikide osades on leidnud kinnitust ahvirõugete esinemine. (2) Pädevate asutuste leiud Ameerika Ühendriikides viitavad võimalusele, et rohtlahaukurite nakkus on seotud kokkupuudetega metsikute närilistega (gambia rott), kes on sisse toodud Aafrika vihmametsade vööndist, kus haigus on endeemiline. (3) Endeemilise vööndi teadaolevateks nakkusekandjateks on oravad ja Aafrika vihmametsade närilised. Kuigi seda ei näita haiguse nimetus, saavad ahvid ja primaadid nakkuse juhuslikest otsestest või kaudsetest kokkupuudetest nakkusekandjatega. (4) Ahvirõuged on Euroopa Liidus mitteesinev zoonoosne nakkus. (5) Ameerika Ühendriikidest pärit või sealt toodavate rohtlahaukurite suhtes on asjakohane ühenduse tasandil kiiresti võtta vastu vajalikud kaitsemeetmed. (6) Seepärast on asjakohane Ameerika Ühendriikides esinenud olukorra vältimiseks peatada nakkust kandvate liikide import endeemilisest vööndist. (7) Asjakohane on siiski jätta liikmesriikidele võimalus impordiks teatavatel eesmärkidel, võttes arvesse nõukogu 13. juuli 1992. aasta direktiivi 92/65/EMÜ [3] (milles sätestatakse selliste loomade, sperma, munarakkude ja embrüote ühendusesisest kauplemist ja ühendusse importimist reguleerivad loomatervishoiu nõuded, mille suhtes ei kohaldata direktiivi 90/425/EMÜ A lisa I punktis osutatud ühenduse erieeskirjades sätestatud loomatervishoiu nõudeid), mida on viimati muudetud määrusega (EÜ) nr 1282/2002. [4] (8) Käesoleva otsusega ettenähtud meetmed on kooskõlas alalise toiduahela ja loomatervishoiu komitee arvamusega, ON VASTU VÕTNUD KÄESOLEVA OTSUSE: Artikkel 1 Liikmesriigid keelavad Ameerika Ühendriikidest pärit või sealt toodavate rohtlahaukurite (Cynomys sp.) impordi. Artikkel 2 Liikmesriigid keelavad impordi metsikute näriliste ja oravate osas, kes on pärit või tuuakse kolmandatest riikidest, mis jäävad Aafrika Sahaarast lõunapoole. Artikkel 3 Erandeid artiklites 1 ja 2 sätestatud keelust võivad lubada liikmesriigi pädevad asutused nõukogu direktiivi 92/65/EMÜ artiklis 2 sätestatud ettevõtete vahelise impordi raames. Artikkel 4 Liikmesriigid muudavad impordi suhtes kohaldatavaid meetmeid, et viia need käesoleva otsusega vastavusse, ning avalikustavad võetud meetmed viivitamata. Liikmesriigid teatavad sellest viivitamata komisjonile. Artikkel 5 Käesolev otsus vaadatakse läbi, arvestades haigusolukorra arengut Ameerika Ühendriikides. Artikkel 6 Käesolev otsus on adresseeritud liikmesriikidele. Brüssel, 20. juuni 2003 Komisjoni nimel komisjoni liige David Byrne [1] EÜT L 268, 24.9.1991, lk 56. [2] EÜT L 16, 22.1.1996, lk 3. [3] EÜT L 268, 14.9.1992, lk 54. [4] EÜT L 187, 16.7.2002, lk 3. --------------------------------------------------